Man sterf in plaasaanval by Cullinan(Foto: pixabay) ŉ Plaaswerker (22) is doodgeskiet en drie van sy kollegas het die hele nag hulpeloos vasgebind gelê nadat rowers Dinsdagaand op ŉ plaas in die De Wagensdrift-omgewing, digby Cullinan in Gauteng, toegeslaan het. Marius Muller, nasionale operasionele koördineerder van AfriForum, het gesê volgens voorlopige inligting het drie aanvallers, twee van hulle gewapen, die werkers in hul huis oorrompel. Een van die werkers is deur ŉ staaldeur geskiet en die ander is oënskynlik gedwing om die hoofhuis op die plaas oop te sluit. Die boer woon nie op die plaas nie en was nie tydens die aanval op die plaas nie. Die werkers is met kabelbinders vasgebind en die rowers het die huis geplunder. Volgens Muller het hulle omstreeks 04:00 met ŉ klein vragmotor en sleepwa en verskeie huishoudelike items op die vlug geslaan. Die klein vragmotor waarin die aanvallers gevlug het. Hulle is steeds soek. Die werkers kon hulself vanoggend eers bevry en hulp ontbied. Kapt. Kay Makhubela, polisiewoordvoerder in Gauteng, het gesê ŉ klag van moord en huisroof word ondersoek. Volgens hom het die drie aanvallers ŉ heining geknip om toegang tot die perseel te kry. Niemand is nog in hegtenis geneem nie. Daar was die afgelope tyd hernieude oproepe vir beter landelike beveiliging ná ŉ vlaag aanvalle op plase. In verskeie van die voorvalle is slagoffers ernstig beseer. Die DA het Dinsdag ook opnuut ŉ beroep op pres. Cyril Ramaphosa gedoen om sy stilswye rakende die toenemende aantal plaasaanvalle en ‑moorde in die land te verbreek. Dianne Kohler Barnard, DA-LP en voorsitter van die party se werkgroep oor landelike veiligheid, het gesê die party het nog geen terugvoer oor sy versoek vir ŉ debat oor dié misdade gekry nie. “Ongelukkig is dit nie vreemd vir ’n regering wat graag boere prys as hulle dit nodig het nie, maar nooit die boeregemeenskap help wanneer dit in ’n krisis is nie,” het Kohler Barnard gesê. Maroela Media het vroeër berig oor minstens drie plaasaanvalle in die Vrystaat die afgelope paar dae. ŉ Bejaarde paar en nog ŉ man is ook Dinsdag op ŉ kleinhoewe in die Sinoville-omgewing, in die noorde van Pretoria, oorval en aangerand. Daar was die afgelope ruk ook ŉ vlaag aanvalle in die Onderstepoort-omgewing.